Diari Oficial de la Generalitat Valenciana


Sumari del DOGV 8525, del 09-04-2019 (2019/3000)

RESOLUCIÓ de 25 de març de 2019, de la Conselleria d'Educació, Investigació, Cultura i Esport, per la qual es convoquen subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8525

Data del DOGV
:   09-04-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/3000


Data del document
:   25-03-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 25 de març de 2019, de la Conselleria d'Educació, Investigació, Cultura i Esport, per la qual es convoquen subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana. [2019/3000]  
En compliment del que disposa l'Ordre 61/2016, de 23 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana (DOGV 7883, 28 de setembre), es procedeix a la convocatòria d'aquestes subvencions per a l'any 2019.  
  
Les subvencions convocades per aquesta resolució no necessiten notificació a la Comunitat Europea, perquè no reuneixen els requisits de l'article 107 del Tractat de Funcionament de la Unió Europea, segons disposa el Decret 128/2017, de 29 de setembre, del Consell, ja que aquestes no suposen cap avantatge econòmic atés que les entitats a què estan dirigides no exerceixen activitats econòmiques en què s'oferisquen béns o serveis al mercat, i no existeix, per tant, possibilitat de falsejament de la competència.  
En virtut d'allò que s'ha exposat, i de conformitat amb l'article 160.4.b de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, resolc:  
  
Primer. Objecte  
Convocar per a l'exercici 2019 les subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana, que es destinaran a finançar, fins a un màxim del 50 %, les despeses derivades de la digitalització i de la restauració de documents d'arxius anteriors a l'any 1940. També les derivades de l'adquisició d'equipament per a la conservació i la utilització correctes dels fons documentals existents en els arxius municipals de la Comunitat Valenciana.  
  
  
Segon. Dotació pressupostària  
L'import màxim destinat a les subvencions que es convoquen per mitjà d'aquesta convocatòria serà de 375.000 euros, finançat amb càrrec a l'aplicació pressupostària 11.41.97.498.45, línia S2160000, del capítol VII, dels pressupostos de la Generalitat per a 2019.  
  
Tercer. Beneficiaris i condicions de la concessió de les subvencions  
  
1. Podran ser objecte d'aquestes subvencions els municipis i les entitats locals menors que desenvolupen projectes de digitalització i de restauració de la documentació històrica de l'arxiu municipal, així com projectes destinats a la millora de les instal·lacions, en què la inversió tinga una despesa mínim de 600 euros.  
Així mateix, les fundacions i les institucions culturals municipals de la Comunitat Valenciana en què una de les funcions siga la gestió de l'arxiu municipal i que facen les inversions esmentades.  
2. Per a obtindre la condició de beneficiaris, les entitats públiques de l'àmbit municipal hauran de complir els requisits i les obligacions establits en els articles 2 i 3 de l'Ordre 61/2016, de 23 de setembre, per la qual s'estableixen les bases reguladores.  
  
Quart. Despeses subvencionables  
1. El tipus d'equipament per a la millora d'instal·lacions d'arxius municipals que es podrà finançar serà d'ús exclusiu per a l'arxiu. L'equipament consistirà exclusivament en prestatgeries metàl·liques, armaris compactes mòbils sobre raïls, arxivadors de plànols horitzontals, deshumidificadors i termohigròmetres. El mobiliari d'oficina queda totalment exclòs d'aquesta convocatòria.  
2. Es podran finançar els treballs de digitalització destinats a la digitalització de la documentació que hi ha en l'arxiu municipal datada amb anterioritat a l'any 1940.  
Empreses professionals en faran la digitalització. Del procés de digitalització s'obtindran pàgines digitalitzades en format TIFF (ISO 12254) en la versió 6.0 o superior sense comprimir (còpia màster) que permeten la preservació de l'original i l'obtenció de còpies en el mateix format o en altres per a usos diversos. D'aquestes imatges en TIFF, es farà una còpia en format JPEG (ISO 15192), de qualitat alta i mínima pèrdua d'informació, així com una còpia en format PDF/A (ISO 190051) per unitat documental. Així mateix, és obligatòria la generació de fitxers de metadades. Les imatges digitalitzades hauran d'incloure les metadades en un format estàndard per a la identificació individualitzada.  
  
Els requisits tècnics que ha de complir la digitalització són els indicats en l'article 4 de l'Ordre 61/2016, de 23 de setembre, per la qual s'estableixen les bases reguladores.  
En les unitats de suport digital que s'haurà d'aportar, figurarà adherida, en el cas de discos durs externs, una caràtula amb la informació següent: nom de la institució i anagrama, logotip de la Generalitat, any de la convocatòria de la subvenció, les signatures dels documents digitalitzats i el format.  
Cada unitat de suport digital es presentarà en un estoig o en un contenidor rígid individual amb una caràtula en què es reproduirà aquesta informació.  
Seran motiu d'exclusió:  
- Qualsevol variació dels requisits de digitalització respecte dels previstos en aquesta convocatòria.  
- Es desestimaran les sol·licituds en què el preu per imatge digitalitzada supere en 0,20 euros el preu mitjà unitari per imatge establit per la comissió avaluadora. A aquests efectes, el preu mitjà unitari per imatge serà la mitjana de tots els preus per imatge pagats pels sol·licitants d'aquestes subvencions, després d'eliminar els valors superior i inferior.  
  
3. Es podran finançar els treballs de restauració destinats a la restauració de la documentació existent en l'arxiu municipal que es trobe en mal estat i que estiga datada amb anterioritat a l'any 1940.  
  
Tècnics de restauració especialitzats duran a terme la restauració en els suports documentals objecte de restauració. Es desestimaran les sol·licituds que presenten treballs de restauració que a criteri de la comissió avaluadora es consideren inadequats tècnicament.  
  
  
Cinqué. Criteris per a l'assignació econòmica de la subvenció i règim de pagament  
1. El procés d'assignació econòmica entre les entitats beneficiàries es farà tenint en compte la dotació total de la convocatòria i la proposta de concessió que realitzarà la comissió avaluadora d'acord amb els criteris d'atorgament de la subvenció assenyalats en l'article 7 de l'Ordre 61/2016, de 23 de setembre, per la qual s'estableixen les bases reguladores.  
2. L'assignació de la subvenció es durà a terme atorgant a tots els sol·licitants que hagen acreditat la despesa una quantitat lineal mínima de 300 euros.  
En el cas que la documentació aportada no justifique suficientment el total d'allò que s'ha sol·licitat, transcorregut el termini preceptiu d'esmena, aquesta quantitat es reduirà en la part hi que corresponga.  
La dotació econòmica restant es distribuirà, de forma proporcional, entre els beneficiaris que hagen fet una inversió justificada degudament.  
  
En quedaran excloses les sol·licituds que resulten per sota de la despesa mínima indicada.  
3. L'aportació de la conselleria competent en matèria d'arxius serà, com a màxim, del 50 % del cost de la inversió que s'haja realitzat. Els beneficiaris hauran d'aportar amb càrrec al seu pressupost la part no finançada per la Generalitat.  
4. Quan les activitats hagen sigut finançades, a més, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons a les activitats subvencionades.  
5. El pagament de les subvencions s'efectuarà d'una sola vegada, per mitjà de transferència bancària, una vegada publicada la resolució d'adjudicació.  
  
Sisé. Termini de tramitació i presentació de sol·licituds  
1. El termini de presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini determinarà la inadmissió de la sol·licitud.  
2. Les sol·licituds de subvenció es presentaran exclusivament per via telemàtica per mitjà de l'accés a la seu electrònica de la Generalitat https://sede.gva.es accedint al procediment corresponent a aquesta convocatòria, o directament a través de l'adreça d'internet següent: http://www.gva.es/va/inicio/procedimientos'id\_proc=16877.  
3. Per a poder tramitar electrònicament la sol·licitud, s'haurà de tindre algun dels sistemes de signatura electrònica admesos en la seu electrònica de la Generalitat.  
  
Seté. Documentació que ha d'acompanyar la sol·licitud  
1. Junt amb la sol·licitud general, que es troba accessible per a omplir en el tràmit telemàtic, haurà de presentar-se la documentació següent:  
a) Certificat del secretari o l'interventor de l'ajuntament o de la fundació o la institució cultural municipal, segons model normalitzat inclòs com a imprés associat al tràmit, en el qual s'especifique la informació següent:  
- Acord de l'òrgan competent pel qual es va acordar sol·licitar l'ajuda, en què s'indique la finalitat i la quantia total de la despesa, que no serà inferior a 600 euros. En el cas que es facen treballs de digitalització, aquest acord haurà de contindre, a més, l'autorització a la Generalitat per a la difusió i la comunicació pública de la documentació històrica digitalitzada amb fins culturals i científics.  
- Justificació de les despeses dutes a terme, en què s'indique que el compte justificatiu es correspon amb les despeses i les inversions realitzades i amb l'objecte de la convocatòria. Les factures a què es farà referència estaran datades entre el 23 de maig de 2018 i la data de finalització de presentació de sol·licituds, els dos inclosos.  
b) Original o fotocòpia degudament compulsada de les factures reglamentàries. La factura emesa per treballs de digitalització haurà de contindre el nombre total d'imatges escanejades i el preu per unitat.  
  
c) En el cas de nou perceptor o canvi de número de compte bancari, s'hi aportarà el model de domiciliació bancària, segons model normalitzat inclòs com a imprés associat al tràmit.  
d) Omplir en SAVEX (Sistema Arxivístic Valencià en Xarxa) el formulari del Cens del Patrimoni Documental Valencià corresponent a l'arxiu de l'entitat. Per a accedir-hi, s'haurà de sol·licitar un usuari i una contrasenya al Servei d'Arxius. Aquest es reserva el dret a sol·licitar novament el formulari quan determine que no està omplit degudament o que estime que la informació aportada és insuficient.  
  
e) Certificació expedida per la Sindicatura de Comptes que acredite que l'entitat local ha presentat el compte general.  
f) En el cas de municipis de més de deu mil habitants, certificat del secretari o l'interventor de l'ajuntament o de la fundació o la institució cultural municipal en què s'indique el personal amb què està dotat l'arxiu (relació de llocs i, si és el cas, la denominació i la classificació d'aquests) i la relació laboral amb l'ajuntament o la fundació o la institució cultural municipal.  
g) En el cas que es facen treballs de digitalització, còpia dels instruments de descripció de la documentació digitalitzada, que continguen, com a mínim, les dades següents: dates extremes, títol, signatura de l'arxiu i el nombre de fulls. A més, s'hi haurà d'aportar: una còpia dels suports digitals del treball fet per a custodiar-la en el Servei d'Arxius, Subdirecció General del Llibre, Arxius i Biblioteques, de la Conselleria d'Educació, Investigació, Cultura i Esport. En el cas d'enviar discos durs externs, aquests tindran preferentment connexió USB 3.0. Els fitxers en format TIFF, per una banda, i els fitxers en format JPEG i PDF/A, per una altra, es presentaran en dos suports digitals diferents. Els tècnics de la Conselleria d'Educació, Investigació, Cultura i Esport revisaran aquestes còpies per a confirmar que compleixen tots els requisits de digitalització establits en aquesta convocatòria. El beneficiari de la subvenció haurà de reemplaçar els suports que presenten deficiències.  
h) En el cas que s'executen treballs de restauració, informe individualitzat del procés de restauració realitzat. A més, s'hi haurà d'aportar còpia dels instruments de descripció de la documentació exclusivament que cal restaurar, que continguen, com a mínim, les dades següents: dates extremes, títol i signatura de l'arxiu.  
Els documents que acompanyaran la sol·licitud es presentaran a través del tràmit telemàtic en format PDF, i hauran d'estar firmats per mitjà d'algun dels sistemes de signatura electrònica admesos en la seu electrònica de la Generalitat.  
Quan s'hagen d'aportar-hi suports digitals, en el cas de sol·licitar la subvenció per a la digitalització de documents, se'n farà l'entrega per registre d'entrada dins del termini establit per a la presentació de les sol·licituds.  
2. Si la sol·licitud presentada no reuneix els requisits o falta la documentació exigida, es requerirà la persona interessada perquè, en un termini de 10 dies, esmene la falta o acompanye els documents preceptius per mitjà del tràmit telemàtic corresponent, amb la indicació que, en cas de no fer-ho, mitjançant una resolució es considerarà que desisteix de la petició, d'acord amb l'article 68 de la Llei 39/2015, d'1 d'octubre, del procediment administratiu comú de les administracions públiques. Per a l'esmena de la sol·licitud, es podrà accedir a través de l'enllaç del procediment següent: http://www.gva.es/es/inicio/procedimientos'id\_proc=18975.  
3. Qualsevol notificació formal o requeriment, dins d'aquest procediment, es durà a terme per via telemàtica en compliment de l'article 41 de la Llei 39/2015, d'1 d'octubre, del procediment administratiu comú de les administracions públiques.  
  
Huité. Termini de resolució i notificació  
1. El termini màxim per a resoldre i notificar les resolucions serà de sis mesos a comptar des de l'endemà de la data de publicació de la resolució de la convocatòria. Transcorregut aquest termini, sense que s'haja notificat resolució expressa, les sol·licituds es consideraran desestimades per silenci administratiu, de conformitat amb allò que disposa l'article 21 de la Llei 39/2015, d'1 d'octubre, del procediment administratiu comú de les administracions públiques.  
2. La denegació de la subvenció haurà de ser motivada i les raons es faran constar en la resolució.  
3. La resolució es publicarà en el Diari Oficial de la Generalitat Valenciana, que produirà els efectes de notificació, segons el que disposa l'esmentada Llei 39/2015, d'1 d'octubre i en l'article 18 de la Llei general de subvencions.  
  
Nové. Delegació  
Es delega en la persona titular de la direcció general amb competència en matèria d'arxius la facultat de concedir o denegar aquestes subvencions, amb un informe previ i proposta de la comissió de valoració, i se l'autoritza a adoptar les mesures oportunes per al compliment i l'aplicació de les bases reguladores i per a resoldre totes les incidències que es plantegen en la seua interpretació i execució.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, aquesta resolució, que posa fi a la via administrativa, podrà ser recorreguda potestativament en reposició o caldrà plantejar directament recurs contenciós administratiu en els terminis i davant dels òrgans que s'indiquen a continuació:  
  
a) El recurs potestatiu de reposició haurà d'interposar-se davant del conseller d'Educació, Investigació, Cultura i Esport, en el termini d'un mes comptador des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu haurà de ser interposat davant dels jutjats contenciosos administratius de la Comunitat Valenciana en el termini de dos mesos comptadors des de l'endemà de la publicació d'aquesta resolució en el Diari Oficial de la Generalitat Valenciana.  
  
  
València, 25 de març de 2019. El conseller d'Educació, Investigació, Cultura i Esport: Vicent Marzà Ibáñez.